2012 (ταινία)

Το ***2012*** είναι αμερικανική ταινία καταστροφής και επιστημονικής φαντασίας, παραγωγής 2009. Την ταινία σκηνοθέτησε ο Ρόλαντ Έμεριχ και το σενάριο έγραψε ο ίδιος, μαζί με τον Χάραλντ Κλόουζερ. Πρωταγωνιστούν οι Τζον Κιούζακ, Τσιούετελ Έτζιοφορ, Αμάντα Πιτ, Όλιβερ Πλατ, Θάντι Νιούτον, Ντάνι Γκλόβερ και Γούντι Χάρελσον. Η πλοκή ακολουθεί τον Τζάκσον Κέρτις καθώς προσπαθεί να σώσει τα παιδιά του Νόα και Λίλι, την πρώην σύζυγό του Κέιτ και τον αρραβωνιαστικό της Γκόρντον από τον παγκόσμιο κατακλυσμό που θα αφανίσει ολόκληρο τον κόσμο. Η ταινία συμπεριλαμβάνει αναφορές στον Μαγιανισμό, στο Μέσο-Αμερικανικό ημερολόγιο Long Count και στο φαινόμενο του 2012 για την απεικόνιση κατακλυσμικών γεγονότων που εκτυλίσσονται το έτος 2012.

Την παραγωγή της ταινίας ανέλαβε η εταιρία παραγωγής του Έμεριχ, Centropolis Entertainment και τη διανομή η Columbia Pictures. Τα γυρίσματα ξεκίνησαν τον Αύγουστο του 2008 στο Βανκούβερ του Καναδά, αν και αρχικά ήταν να πραγματοποιηθούν στο Λος Άντζελες. Ο Έμεριχ ανακοίνωσε ότι το *2012* θα είναι η τελευταία ταινία καταστροφής που σκηνοθετεί.

Το *2012* κυκλοφόρησε στους κινηματογράφους των Ηνωμένων Πολιτειών στις 13 Νοεμβρίου 2009. Απέσπασε μικτά σχόλια από τους κριτικούς, με αρκετούς να επαινούν τα ειδικά εφέ και τον τόνο της ταινίας και άλλοι να κριτικάρουν τη μεγάλη της διάρκεια και το σενάριο. Ωστόσο κατάφερε να γίνει τεράστια εισπρακτική επιτυχία, αποφέροντας 791,2 εκατομμύρια δολάρια παγκοσμίως.

## Πλοκή
Το 2009, ο Έντριαν Χέλμσλι, ένας Αμερικανός γεωλόγος, επισκέπτεται τον αστροφυσικό Δόκτωρ Σάτναμ Τσουρουτάνι στην Ινδία και μαθαίνει ότι νετρίνα από μία μαζική ηλιακή έκλαμψη προκαλούν γρήγορη αύξηση στη θερμοκρασία του πυρήνα της Γης. Ο Έντριαν δίνει μια έκθεση για το γεγονός αυτό στον Ιστάμενο Προσωπικού του Λευκού Οίκου Καρλ Ανχάουζερ, ο οποίος πηγαίνει τον Έντριαν να συναντήσει τον Πρόεδρο των Ηνωμένων Πολιτειών.

Το 2010, ο Πρόεδρος Τόμας Γουίλσον και άλλοι ηγέτες από όλον τον κόσμο ξεκινάνε ένα μυστικό πρότζεκτ ώστε να διασφαλίσουν την επιβίωση της ανθρωπότητας. Σχεδόν 400.000 άνθρωποι επιλέχθηκαν να επιβιβαστούν στις «κιβωτούς» που κατασκευάζονται στο Θιβέτ και στα Ιμαλάια. Την ίδια χρονική περίοδο που ο Λαϊκός Απελευθερωτικός Στρατός μαζεύει εθελοντές, ένας Βουδιστής καλόγερος, ο Νίμα, αναγκάζεται να φύγει από το χωριό του, ενώ ο αδερφός του Τένζιν συμμετέχει ως εργάτης στο πρότζεκτ Κιβωτός. Επιπρόσθετη χρηματοδότηση για το πρότζεκτ δίνεται από την πώληση εισιτηρίων στον ιδιωτικό τομέα για 1 δισεκατομμύριο ευρώ ανά άτομο. Μέχρι το 2011, πολύτιμοι θησαυροί της ανθρωπότητας μεταφέρονται στις Άλπεις, με το πρόσχημα ότι πρέπει να προστατευτούν από τρομοκρατικές επιθέσεις, με τη βοήθεια της ειδικού τέχνης και κόρης του Προέδρου των Ηνωμένων Πολιτειών, Δόκτωρ Λόρα Γουίλσον.

Το 2012, ο Τζάκσον Κέρτις, ένας συγγραφέας επιστημονικής φαντασίας στο Λος Άντζελες, δυσκολεύεται να πετύχει εμπορικά, καθώς τα βιβλία του σημειώνουν ελάχιστες έως μηδαμινές πωλήσεις, και εργάζεται ως οδηγός λιμουζίνας για τον Ρώσο δισεκατομμυριούχο Γιούρι Κάρποβ. Η πρώην σύζυγος του Τζάκσον, Κέιτ και τα παιδιά τους Νόα και Λίλι, ζούνε μαζί με τον αρραβωνιαστικό της Κέιτ, τον πλαστικό χειρούργο Γκόρντον Σίλμπερμαν. Ο Τζάκσον πηγαίνει τους Νόα και Λίλι για κατασκήνωση στο Εθνικό Πάρκο Γιέλοουστοουν. Μετά από μια συνάντησή τους με τον Χέλμσλι, γνωρίζονται με τον Τσάρλι Φροστ, ο οποίος αναμεταδίδει μια ραδιοφωνική εκπομπή από το πάρκο. Ο Τσάρλι παίζει ένα βίντεο με τη θεωρία του Τσαρλς Χάπγκουντ ότι οι πολικές μετατοπίσεις και το Μέσο-Αμερικανικό ημερολόγιο Long Count προβλέπουν ότι το φαινόμενο του 2012 θα συμβεί. Έχει ένα χάρτη με το «πρότζεκτ κιβωτός», μαζί με πληροφορίες σχετικές με αξιωματούχους και επιστήμονες από διάφορες χώρες που δολοφονήθηκαν επειδή ήθελαν να προειδοποιήσουν τον κόσμο. Η οικογένεια επιστρέφει σπίτι καθώς συμβαίνει μια σειρά από σεισμικές δονήσεις, οι οποίες όλο και αυξάνονται. Ο Τζάκσον αρχίζει να υποψιάζεται που θα καταλήξουν και νοικιάζει επειγόντως ένα αεροπλάνο για να σώσει την οικογένειά του, και αμέσως μετά ξεκινάει με τη λιμουζίνα για να τους πάρει και να τους μεταφέρει στο αεροδρόμιο. Μόλις φτάνει στο σπίτι και τότε ξεκινάει ένας απίστευτης έντασης σεισμός που ανοίγει τεράστια χάσματα, μέσα στα οποία καταρρέουν ολόκληρες εκτάσεις του Λος Άντζελες, παίρνει την οικογένεια και τον Γκόρντον στη λιμουζίνα, ένα μαύρο Lincoln Town Car του 2003, και διαφεύγουν με αυτήν, καθώς η Γη αρχίζει να μετατοπίζεται. Φτάνουν στο αεροδρόμιο, μπαίνουν στο αεροπλάνο και δραπετεύουν την τελευταία στιγμή από το Λος Άντζελες καθώς αυτό βυθίζεται στον Ειρηνικό Ωκεανό λόγω του σεισμού, που φτάνει τα 10,9 στην Κλίμακα Ρίχτερ.

Αναφορές ολικών καταστροφών έρχονται από όλο τον κόσμο, οι Θερινοί Ολυμπιακοί Αγώνες του 2012 στο Λονδίνο ακυρώνονται, οι ειδήσεις μειώνονται, το ραδιόφωνο και η τηλεόραση καταρρέουν. Η μετατόπιση των τεκτονικών πλακών φτάνει τώρα στο αποκορύφωμά της, οι ήπειροι μετατοπίζονται ή ανυψώνονται. Ως αποτέλεσμα, τεράστια τσουνάμι πυροδοτούνται στις θάλασσες και πλημμυρίζουν και καταστρέφουν ολόκληρα τμήματα ηπείρων.

Καθώς δισεκατομμύρια άνθρωποι πεθαίνουν από τους καταστροφικούς σεισμούς και τα τσουνάμι παγκοσμίως, το γκρουπ πετάει μέχρι το υπερηφαίστειο Γιέλοουστοουν για να πάρουν το χάρτη του Τσάρλι και με το ίδιο αεροπλάνο διαφεύγουν οριακά από την έκρηξη του Γιέλοουστοουν. Αφού μαθαίνουν ότι οι Κιβωτοί είναι στην Κίνα, προσγειώνονται στο Λας Βέγκας για να βρουν ένα μεγαλύτερο αεροπλάνο. Πέφτουν πάνω στον Γιούρι, στους δίδυμους γιους του, Άλεκ και Όλεγκ Κάρποβ, την φίλη του Ταμάρα (η οποία δηλώνει ότι δεν σκοπεύουν να παντρευτούν, αλλά αφήνοντας υπονοούμενο ότι οι δύο γιοί είναι δικοί τους) και τον πιλότο Σάσα. Όλοι μαζί επιβιβάζονται σε ένα μεγάλο αεροπλάνο Antonov 500 (υποθετικό μοντέλο αεροσκάφους που βασίστηκε στο υπαρκτό Antonov An-225) που είναι γεμάτο στην κοιλιά του με πολυτελή αυτοκίνητα, τα οποία προορίζονταν για την Έκθεση Αυτοκινήτου του Λας Βέγκας. Το αεροπλάνο απογειώνεται την τελευταία στιγμή καθώς το αεροδρόμιο χτυπιέται από το σύννεφο τέφρας από το Γιέλοουστοουν και όλη η πόλη καταρρέει.

Για τις κιβωτούς κατευθύνονται και οι Ανχάουζερ, Χέλμσλι και Λόρα Γουίλσον με το προεδρικό αεροπλάνο Air Force One. Ο Πρόεδρος παραμένει στην Ουάσινγκτον ώστε να απευθυνθεί στο έθνος για τελευταία φορά, ανακοινώνοντας τηλεοπτικά το τέλος του κόσμου στον πληθυσμό. Με τον Αντιπρόεδρο ήδη νεκρό και τον Αντιπρόσωπο του Λευκού Οίκου να αγνοείται, ο Ανχάουζερ αναλαμβάνει ντε φάκτο την ηγεσία. Ο Πρόεδρος αργότερα σκοτώνεται επί τόπου από ένα τεράστιο μεγα-τσουνάμι, από το οποίο μάλιστα ο Λευκός Οίκος αρχικά ισοπεδώνεται από το αεροπλανοφόρο USS John F. Kennedy και ελάχιστα δευτερόλεπτα μετά κατακλύζονται όλα από το τεράστιο τσουνάμι.

Κατά τη διάρκεια της νύχτας, καθώς σχεδίαζαν να κάνουν μια στάση ανεφοδιασμού, το σχέδιο της ομάδας για ανεφοδιασμό του αεροσκάφους με καύσιμα στη Χαβάη καταρρέει όταν βρίσκουν στη θέση της μόνο ένα ηφαιστειογενές νησί εντελώς καλυμμένο με λάβα (και προφανώς χωρίς επιζώντες). Χωρίς καμία ελπίδα να φτάσουν στην Κίνα με τα εναπομείναντα καύσιμα, συνεχίζουν να πετούν προς τη Θάλασσα της Νότιας Κίνας. Αρχικά υπολογίζουν να γίνει προσθαλάσσωση, αλλά ξαφνικά διαπιστώνουν ότι λόγω της μετατόπισης του φλοιού της Γης και μαζί και των ηπείρων, στη θέση αυτής της θάλασσας είναι τώρα τα Ιμαλάια.

Φτάνοντας στα Ιμαλάια, το αεροπλάνο μένει από καύσιμα και επιχειρούν επειγόντως μια αναγκαστική προσγείωση σε έναν παγετώνα και σχεδόν όλοι επιβιβάζονται σε μια ασημί Bentley Flying Spur και διαφεύγουν πέφτοντας από την κοιλιά του αεροσκάφους στον παγετώνα, ενώ όλα τα άλλα πολυτελή αυτοκίνητα πέφτουν κατρακυλώντας από την κοιλιά και καταστρέφονται. Μόνο ο Σάσα μένει πίσω, προκειμένου να καταφέρει να το προσγειώσει για να διασωθούν οι άλλοι, και το σταματάει επιτυχώς στην άκρη ενός γκρεμού, αλλά τότε η άκρη του γκρεμού καταρρέει και το αεροσκάφος πέφτει κάθετα στον γκρεμό και ανατινάζεται με την πρόσκρουση, σκοτώνοντας τον Σάσα. Οι υπόλοιποι εντοπίζονται από ελικόπτερα του Απελευθερωτικού Στρατού, τα οποία κουβαλάνε ζώα για τις Κιβωτούς. Ο Γιούρι και οι γιοι του, που έχουν εισιτήρια, πηγαίνουν στις Κιβωτούς, αφήνοντας την Ταμάρα και τους άλλους πίσω. Ωστόσο, θα τους πάρει μαζί του ο Νίμα μαζί με τον παππού και τη γιαγιά του. Επιβιβάζονται κρυφά στην Κιβωτό 3 με τη βοήθεια του Τενζίν.

Καθώς ένα τεράστιο μεγα-τσουνάμι, ύψους αρκετών χιλιομέτρων, πλησιάζει και καλύπτει σχεδόν εντελώς τα Ιμαλάια, εκτός μόνο από το υψηλότερο τμήμα του Έβερεστ, ένα καλώδιο πιάνεται στους μηχανισμούς των υδραυλικών θυρών της Κιβωτού, εμποδίζοντας την πύλη επιβίβασης να κλείσει και τις μηχανές να ξεκινήσουν. Στο απίστευτο χάος που επικρατεί, οι Γιούρι, Γκόρντον και Ταμάρα σκοτώνονται και ο Τενζίν τραυματίζεται. Ο Τζάκσον και ο Νόα πηγαίνουν να φτιάξουν την θύρα και το πλήρωμα της Κιβωτού αποκτά και πάλι τον έλεγχο μόλις λίγα δευτερόλεπτα πριν συγκρουστεί με το Έβερεστ.

27 ημέρες μετά, αφού τα νερά των τσουνάμι έχουν υποχωρήσει, η Κιβωτός αναχωρεί για το Ακρωτήριο της Καλής Ελπίδος στη Νότια Αφρική όπου τα βουνά Ντράκενσμπεργκ είναι πλέον τα υψηλότερα βουνά στον κόσμο (λόγω της μετατόπισης του φλοιού της Γης, ενώ και γενικώς όλη η Αφρική έχει ανυψωθεί κατά 2 χιλιόμετρα), όπου και κατευθύνονται. Ο Τζάκσον επανασυνδέεται με την οικογένειά του και ο Χέλμσλι ξεκινά σχέση με τη Λόρα, ενώ όλοι τους ταυτόχρονα υιοθετούν τους δίδυμους γιούς των νεκρών Γιούρι και Ταμάρα. Έτσι όλοι μαζί ετοιμάζονται να ξαναρχίσουν την ζωή τους απ' την αρχή, ατενίζοντας το μέλλον με αισιοδοξία.

## Ηθοποιοί και Χαρακτήρες
* Τζον Κιούζακ στο ρόλο του *Τζάκσον Κέρτις*
* Τσιούετελ Έτζιοφορ στο ρόλο του *Δόκτωρ Έντριαν Χέλμσλι*
* Αμάντα Πιτ στο ρόλο της *Κέιτ Κέρτις*
* Τόμας ΜακΚάρθι στο ρόλο του *Δόκτωρ Γκόρντον Σίλμπερμαν*
* Λίαμ Τζέιμς στο ρόλο του *Νόα Κέρτις*
* Μόργκαν Λίλι στο ρόλο της *Λίλι Κέρτις*
* Όλιβερ Πλατ στο ρόλο του *Καρλ Ανχάουζερ*
* Θάντι Νιούτον στο ρόλο της *Δόκτωρ Λόρα Γουίλσον*
* Ντάνι Γκλόβερ στο ρόλο του *Προέδρου Τόμας Γουίλσον*
* Ζλάτκο Μπούριτς στο ρόλο του *Γιούρι Κάρποβ*
* Μπεατρίς Ροσέν στο ρόλο της *Ταμάρα*
* Γιόχαν Ουρμπ στο ρόλο του *Σάσα*
* Αλεξάντρε και Φιλίπε Χάουσμαν στους ρόλους των *Άλεκ* και *Όλεγκ Κάρποβ*
* Γούντι Χάρελσον στο ρόλο του *Τσάρλι Φροστ*
* Τζίμι Μίστρι στο ρόλο του *Δόκτωρ Σάτναμ Τσουρουτάνι*
* Τσιν Χαν στο ρόλο του *Τενζίν*
* Όσρικ Τσάου στο ρόλο του *Νίμα*

## Παραγωγή
thumb|right|Το λογότυπο της ταινίας ''2012''.

Στους τίτλους αναφέρεται το βιβλίο *Fingerprints of the Gods* του Γκράχαμ Χάνκοκ ως πηγή έμπνευσης της ταινίας και σε συνέντευξή του ο Ρόλαντ Έμεριχ δήλωσε: *"Πάντα ήθελα να κάνω μια ταινία με μια βιβλική πλημμύρα, αλλά ποτέ δεν ένιωσα ότι μπορούσα. Διάβασα πρώτη φορά για τη θεωρία μετατόπισης της Γης στο βιβλίο του Χάνκοκ"*. Ο Έμεριχ μαζί με τον συνθέτη-παραγωγό Χάραλντ Κλόουζερ έγραψαν μαζί ένα προσχέδιο του σεναρίου με τον τίτλο *2012*, το οποίο πλάσαραν σε μεγάλα στούντιο το Φεβρουάριο του 2008. Σχεδόν όλα τα στούντιο συναντήθηκαν με τον Έμεριχ για να ακούσουν τα σχέδιά του όσον αφορά το στόρι της ταινίας και τον προϋπολογισμό, μια διαδικασία την οποία ο σκηνοθέτης είχε ξαναπεράσει με τις ταινίας *[[Ημέρα Ανεξαρτησίας (ταινία)|Ημέρα Ανεξαρτησίας]]* (Independence Day, 1996) και *[[Μετά την επόμενη μέρα]]* (The Day After Tomorrow, 2004). Λίγο αργότερα, η Sony Pictures Entertainment κέρδισε τα δικαιώματα του σεναρίου, σχεδιάζοντας να διανείμει την ταινία με την Columbia Pictures.

## Box office
Με προϋπολογισμό 200.000.000 δολάρια, η ταινία *2012* έκανε άνοιγμα τριημέρου στην 1η θέση με 65,2 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 166,1 εκατομμύρια δολάρια και στον υπόλοιπο κόσμο συγκέντρωσε 625,1 εκατομμύρια δολάρια. Παγκοσμίως απέφερε 791,2 εκατομμύρια δολάρια. Ήταν η 15η μεγαλύτερη εισπρακτική επιτυχία στην Αμερική για το 2009 και η 5η μεγαλύτερη παγκοσμίως.

## Σημειώσεις


## Παραπομπές


## Εξωτερικοί σύνδεσμοι
* Επίσημη ιστοσελίδα
* 

Κατηγορία:Αμερικανικές ταινίες της δεκαετίας 2000
Κατηγορία:Ταινίες παραγωγής Columbia Pictures
Κατηγορία:Ταινίες του 2009
Κατηγορία:Αγγλόφωνες ταινίες
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Αποκαλυπτικές ταινίες
Κατηγορία:Ταινίες σε σκηνοθεσία Ρόλαντ Έμεριχ
Κατηγορία:Αμερικανικές 3D ταινίες
Κατηγορία:Αμερικανικές ταινίες επιβίωσης
Κατηγορία:Ταινίες τοποθετημένες στο Λονδίνο